khistorydata/jeongjo-sjw-relations huggingface dataset:
정조 13년
左議政李性源九度呈辭不允批答王若曰渙喩不止於再三卿宜見諒巽牘遽及於八九予欲無言須念休戚之與同莫曰疾病之難强顧今日何如時也豈大僚可以去乎峽農不豐於前秋北路之賙賑未畢水潦無比於今夏西民之渰漂驚心三公任燮理之功方期雨暘時若庶務多叢脞之歎政宜上下交修肆予憂虞之多端顧卿擔負之甚重股肱之托冞篤莫謂潦止霽行心腹之諭屢宣可認意竭辭罄人言雖至於侵詆不必有介于中天時正屬於炎敲毋使獨勞於上想微痾自當勿藥而此時豈合丐閑於戲誠禮恐或未足自顧多慙君臣貴相知心不庸煩誥宜思濟屯之義亟斷乞解之章所辭宜不允故玆敎示想宜知悉知製敎李晴製進
정조 13년
己酉六月初七日卯時上御誠正閣都承旨入侍時行都承旨具㢞記事官沈奎魯記注官金健修記事官李相璜兼春秋金鳳顯以次進伏訖命書傳敎曰傳香承旨馳詣明陵奉審摘奸局內諸陵一體奉審以來上曰興仁之門進去史官誰也賤臣對曰小臣進去矣上曰奉神位到門爲何時賤臣對曰時方天陰雨暗雖不能的知何時而似是日暮時也上曰奉安處所及籩䇺祭物皆淨潔乎賤臣對曰果皆淨潔矣上曰各門史官次次進對崇禮門史官李相璜敦義門史官金鳳顯肅靖門史官金健修以次進奏如右訖仍命退承史以次退出
정조 13년
己酉六月初七日申時上御誠正閣奉審承旨入侍時行都承旨具㢞記事官沈奎魯記注官金健修記事官李相璜以次進伏訖㢞曰臣馳往明陵奉審則殿內及碑閣無頉祭物及祭器亦皆淨潔矣上曰局內諸陵一體奉審乎㢞曰一體奉審則諸陵亦皆無頉矣上曰所過處道梁田野得無崩隤之弊乎㢞曰路傍諸處不無崩隤處而各穀茁茂姑無損縮之災矣仍命退承史以次退出
정조 13년
行都承旨具㢞坐直行左承旨柳誼差祭右承旨洪文泳差祭左副承旨李鼎運坐直右副承旨李書九差祭同副承旨李敬一差祭注書沈奎魯奉命出去徐有聞病假注書洪樂敏奉命出去事變假注書沈能迪仕直
정조 13년
李敬一啓曰大司憲李𡊠疏批未下執義李身晦掌令高益擎閔彝顯持平姜碩龜李升運俱在外監察茶時之意敢啓傳曰知道
정조 13년
傳于具㢞曰左副承旨入侍
정조 13년
傳于李鼎運曰禮曹正郞姜鳳瑞事過後拿處
정조 13년
以漢城府民家頹壓別單傳于李鼎運曰恤典卽爲題給王政自近及遠今年潦水日字近年中最多諸道如有漂失民戶各令地方官詳察坊曲原係恤典者先會減後狀聞下此不入於恤典而貧不庇身之類令道伯抄出拔例顧恤期於奠土事令廟堂措辭嚴飭行會
정조 13년
以忠淸監司狀啓康津縣稅船致敗事傳于李鼎運曰與洋中臭載有異不必分給民人以貽拯劣改色之弊待水退船出仍令上納只以不善刺船之罪刑懲堪色事分付
정조 13년
以左議政李性源十度呈辭傳于具㢞曰安心調理
정조 13년
李鼎運以禮曹言啓曰卽接顯陵參奉所報則本陵王后陵上東邊曲墻一間餘今月初七日申時量半面向內頹圮云陵上曲墻有此頹圮之患不可無慰安之擧慰安祭不卜日今初十日役行而修改等節本曹堂上郞廳依例進去奉審後稟處何如傳曰允
정조 13년
李書九以兵曹言啓曰卽接慶熙宮衛將李應燁牒報則興化門南邊舊墻前頹圮連接處三間許因雨頹圮云令繕工監爲先以杻把子堅實圍排依例樹柵而亦令巡邏營門申飭校卒另加巡察之意分付何如傳曰允
정조 13년
李鼎運以賑恤廳言啓曰因漢城府民家頹壓別單恤典卽爲題給事命下矣全家頹壓西部字內四十戶全家漂失西部字內十戶各錢二兩完少頹多西部字內十六戶東部字內四戶合二十戶各布一疋恤典依例分給之意敢啓傳曰知道
정조 13년
己酉六月初八日卯時上御誠正閣左副承旨與摘奸史官入侍時左副承旨李鼎運記事官沈奎魯李相璜金祖淳事變假注書沈能迪兼春秋曺亨壽趙慶遠以次進伏訖上曰各門進去史官各進奏亨壽曰小臣昨往興仁之門神位奉審後祭物鋪陳等屬亦爲奉審則皆淨潔無頉曉頭行祀後神位奉安於神輿而小臣則還歸矣崇禮門史官祖淳敦義門史官慶遠肅靖門史官能迪以次進奏如右訖仍命退承史以次退出
정조 13년
行都承旨具㢞坐左承旨洪文泳坐右承旨李鼎運病左副承旨李書九坐直右副承旨洪仁浩未肅拜同副承旨李敬一坐直注書沈奎魯仕徐有聞病假注書洪樂敏仕直事變假注書沈象奎仕
정조 13년
藥房都提調臣洪樂性提調臣徐有隣副提調臣具㢞啓曰庚炎轉甚伏未審此時聖體若何今日臣等率諸御醫趁早入診詳察聖候爲宜王大妃殿氣候何如惠慶宮氣候何如中宮殿氣候何如臣等不任區區伏慮敢來問安竝此仰稟答曰知道各殿氣候一樣卿等不必入侍矣
정조 13년
具㢞啓曰大司憲李𡊠疏批未下執義李身晦掌令高益擎閔彝顯持平姜碩龜俱在外監察茶時之意敢啓傳曰知道
정조 13년
李書九啓曰持平李升運下諭後過限不爲上來依定式遞差傳旨及禁推傳旨捧入之意敢啓傳曰知道
정조 13년
具㢞啓曰左承旨柳誼今日不爲仕進卽爲牌招何如傳曰允
정조 13년
傳于具㢞曰不爲仕進承旨許遞前望單子入之待下批牌招察任
정조 13년
承旨前望單子入之洪仁浩落點
정조 13년
傳于洪文泳曰差祭承旨入侍
정조 13년
具㢞啓曰事變假注書沈能迪身病猝重勢難察任今姑改差何如傳曰允
정조 13년
沈能迪改差代以沈象奎爲事變假注書
정조 13년
以李升運囚單子傳于李敬一曰分揀放送
정조 13년
以姜鳳瑞囚單子傳于李敬一曰分揀
정조 13년
以左議政李性源十一度呈辭傳于具㢞曰承旨敦諭
정조 13년
具㢞啓曰左議政李性源十一度呈辭承旨敦諭事命下矣何承旨進去乎敢稟傳曰同副承旨進去
정조 13년
以漢城府民家頹壓別單傳于李敬一曰恤典卽爲題給
정조 13년
又以民家頹壓別單傳于李敬一曰恤典卽爲題給
정조 13년
李書九以弘文館言啓曰本館上番姑陞入直事甚未安副應敎李敬五卽爲牌招入直何如傳曰允
정조 13년
洪文泳以兵曹言啓曰景福宮衛將崔昌復身病猝重勢難供職呈狀乞遞輪番之任不可久曠改差何如傳曰允
정조 13년
洪文泳以兵曹言啓曰禁軍別將任嵂身病猝重旬日之內無路起動呈狀乞遞實病旣如是則領軍重任不宜瘝曠今姑改差何如傳曰允
정조 13년
兵曹以李漢泰爲禁軍別將柳鎭恒爲訓鍊都監中軍
정조 13년
傳于李敬一曰坐直承旨入侍
정조 13년
傳于李書九曰釋褐之初已不知奏御文字之體重如是駭然當該書入注書汰去該房承旨推考
정조 13년
洪文泳以兵曹言啓曰卽者慶尙道薺浦鎭吏孫大成來告內本鎭萬戶孫翊成以漕運差使員上來偶然得病身死所持印信不可私置以納云矣所納印信捧留臣曹待新萬戶差出後傳授之意敢啓傳曰知道
정조 13년
李敬一以賑恤廳言啓曰因漢城府民家全頹人物壓死別單恤典卽爲題給事命下矣東部崇信坊契獨女安召史處恤典錢二兩布一疋依例上下之意敢啓傳曰知道
정조 13년
李敬一以賑恤廳言啓曰因漢城府民家頹壓別單恤典卽爲題給事命下矣全家頹壓西部字內三十四戶南部字內十二戶合四十六戶各錢二兩完少頹多西部字內十四戶南部字內四戶東部字內二戶合二十戶各布一疋恤典依例分給之意敢啓傳曰知道
정조 13년
李敬一以賑恤廳言啓曰因漢城府民家頹壓別單恤典卽爲題給事命下矣南部字內全家頹壓十六戶全家漂失一戶合十七戶各錢二兩完少頹多南部字內十七戶東部字內一戶合十八戶各布一疋恤典依例分給之意敢啓傳曰知道
정조 13년
李敬一以賑恤廳言啓曰因漢城府民家頹壓別單恤典卽爲題給事命下矣全家頹壓南部字內十三戶北部字內八戶合二十一戶各錢二兩完少頹多南部字內四戶北部字內五戶合九戶各布一疋恤典依例分給之意敢啓傳曰知道
정조 13년
吏曹口傳政事以李翼晉爲伊川府使洪樂敎爲河陽縣監金師柱爲高靈縣監黃瑗爲安峽縣監
정조 13년
大司憲李𡊠疏曰伏以臣向於銓職豈有一時盤磚之望哉誠以飭敎截嚴情實未暴義分是懼廉防反輕强擧難抗之面冒蹲匪據之地昏謬益甚僨誤愈多一政一注動輒生疣至於臺望之排擬也屢以在外差出致煩侵夜酬應臣罪至此尤合萬殞而惟殿下天地於臣父母於臣涵育之澤每軫憫恤顧復之德曲加庇護不惟嚴誅之不加乃反臺銜之移授轉罪爲榮無往非恩中夜思惟有隕如瀉第臣不量己力徒恃寵靈孤畸之蹤久處權要鈍滯之性全昧俯仰睢盱交萃於一身鋒鏑潛伺於四面早晩顚沛固所自料果然李祉永之疏出矣觀其疏語以尹蓍東提擧擬望噂備至聲罪甚重斷以無忌勘以譴削臣於是竊不勝始焉悸懍繼以駭惑者也夫尹蓍東事當初編配畢竟昭釋皆出於上天霜雪雨露之至意則銓家之檢擬官職卽不過政注間故常而今乃以嘗試等說勒加危怖之目直驅罔測之科者抑何故也上而淵鑑孔昭下而公眼自在臣不欲呶呶陳辨與之較挈而蓋此二字題目自是人臣之極罪凡爲銓官而被此論斥尙可以復廁周行謬辱朝廷乎噫臣自來疲劣受侮已多鞶遞未幾彈墨隨至强索疵瘢詆誣無餘苟求其本莫非滄浪此臣所以撫躬慙悼靡所容措者也職名雖曰已改私義亶在自靖玆敢披瀝肝血仰瀆崇嚴伏乞聖慈俯垂諒察亟降威罰俾臣斂跡朝端避遠駭機千萬至祝臣無任激切屛營祈懇之至謹昧死以聞答曰省疏具悉所遭旣如許本職許遞
정조 13년
修撰李埦疏曰伏以臣山野庸拙閭巷愚賤自揣分量未有寸長可藉手以自見於當世則玉署論思之職初豈所敢承膺者哉徒以聖主有未見臣父之歎臣父抱未覲耿光之恨今臣孤露之餘幸蒙拔擢之恩徒嫌人器不稱之羞而不思急趨君命之義不惟自速違傲罪積逋慢抑無以仰答聖上之恩而追成先父之志也況恩牌屢降敦召益勤而辭疏未徹情蹤悶阨乃敢不量輕淺容易出肅冒據匪分誚深負乘早晩顚沛固所慮及果於登對之日緣臣謬妄之擧前後獲戾非止一段矣金俊儉之語不着題貿幻字劃誠極盱駭罪在罔赦而妄疑一種蔑識之類不過盜用他題之文則論以兇言恐非本情尹命烈之不成數句濫叨科第情跡始綻誠足憤惋而妄意面試之令出其不意削科之典施有所偏則或涉於慢令致期之嫌而恐有傷於朝廷之大體倉卒迂滯之見不識隨時之義擧朝之懲討方嚴而敢謂非此題之作試科之法意至重而妄陳其寬恕之請雖其一時狂惑之思不敢自隱於君父之前而言出於口彈擊隨之卒無以自暴其本意之所在而顚錯相仍擧措失當聖度包容雖不允勘劾之請而天鑑孔昭固已的知其無用之實矣臣歸伏田廬分甘隴畝不敢復有仕進之念何意聖恩含垢復蒙收錄前後玉署之命屢及滓穢之身除書聯翩馹召臨門臣誠驚惶駭惑不省所以在前日不識何狀之時無惑乎恩除之或降而到今謬妄顚沛之餘尙復縻之以好爵榮之以恩召何哉固知聖度寬宥不欲輕絶而憑恃龍光重汚淸班以辱明命而羞當世臣雖無恥所不忍爲也況竊伏念古人之論治道未嘗不以進賢退不肖爲先傳曰見賢而不能擧擧而不能先慢也見不賢而不能退退而不能遠過也夫知賢而不能擧則善無所勸知不賢而不能退則惡無所懲郭君善善惡惡而卒不能保其國者以其善善而不能用惡惡而不能去也臣一登天陛蒼黃退歸誠不敢知朝廷用人之得失然臣之庸謬無狀固已俯燭無餘而天書繹屬旌招屢煩則有以知殿下之所進退人賢否恐或有未盡其道者矣伏願聖明念治道進賢之急體古人求賢之勞克察於能否之間夬決於進退之際如其賢也則惟恐其擧之不先如其不賢也則惟恐其退之不遠公道恢張乾斷廓然則所用皆是賢能而如臣賤弊庸陋自無倖進之路人存政擧將見化理之日臻於淸明矣至於修身修道之工爲爲政取人之本則自有前修之明訓而聖主之所熟講焉者臣不敢暇陳於乞免之章伏惟聖明特加澄省先從臣始亟許鐫臣職名不惟少安微臣之愚分抑亦國家生民之幸也臣無任激切祈懇戰掉屛營之至謹昧死以聞答曰省疏具悉因辭官付陳勉當留意伊時大臣筵奏不過體例間美規則今云言出於口彈擊隨之未免失其實勿辭從速上來察職
정조 13년
己酉六月初九日寅時上御誠正閣差祭諸承旨摘奸諸史官入侍時右承旨洪文泳右副承旨李書九同副承旨李敬一記事官沈奎魯假注書洪樂敏記注官金鳳顯金健修記事官金祖淳李相璜偕入進伏上曰禜祭罷後時刻早晩何如文泳曰爲四更二點或三點矣上曰何其太早耶文泳曰祭例單獻故如是早矣上曰昨日則不雨而今日則開霽不分明矣上曰王大妃殿進御六和湯本方人蔘加二分自今日限三貼煎入出榻敎藥房啓辭命書批答仍命賤臣傳諭于都提調賤臣承命出諸臣以次退出
정조 13년
己酉六月初九日酉時上御重熙堂坐直承旨入侍時右副承旨李書九同副承旨李敬一假注書洪樂敏記注官趙慶遠金鳳顯偕入進伏命書九讀公事書判付書李𡊠李埦疏批又命書榻敎曰守令有闕之代令該曹口傳差出仍命退承史以次退出
정조 13년
都承旨李祖源坐左承旨金履正坐右承旨柳焵坐左副承旨李集斗坐右副承旨洪仁浩坐直同副承旨南鶴聞坐直注書沈奎魯仕徐有聞病假注書柳師模仕直事變假注書韓錫仁仕
정조 13년
洪仁浩啓曰大司憲持平一員未差執義李身晦掌令高益擎閔彝顯持平姜碩龜俱在外監察茶時之意敢啓傳曰知道
정조 13년
洪仁浩啓曰備邊司郞廳來言今日賓廳日次而左議政李性源呈辭右議政蔡濟恭身病不得來會云矣敢啓傳曰知道
정조 13년
洪仁浩啓曰禁衛營將官來言今日本營軍兵日次私習云矣敢啓傳曰待晴爲之
정조 13년
洪仁浩啓曰御營廳將官來言今日本廳軍兵日次私習云矣敢啓傳曰待晴爲之
정조 13년
具㢞啓曰右承旨李鼎運今日不爲仕進卽爲牌招何如傳曰許遞前望單子入之待下批牌招察任
정조 13년
假注書洪樂敏汰去代以柳師模爲假注書
정조 13년
事變假注書沈象奎改差代以韓錫仁爲事變假注書
정조 13년
以承旨房望傳于金履正曰仍
정조 13년
以禮曹輪對官書啓傳于金履正曰後日次來待
정조 13년
洪仁浩以禮曹言啓曰初次禜祭旣因特敎設行而雨勢尙無開霽之意再次禜祭何以爲之乎敢稟傳曰仍爲設行明日受香可也
정조 13년
洪仁浩以禮曹言啓曰再次禜祭今十二日設行事命下矣四門禜祭今十二日爲始三日而止事知委何如傳曰允
정조 13년
洪仁浩啓曰因禮曹草記再次禜祭仍爲設行明日受香事命下矣四門何承旨進去乎敢稟傳曰興仁之門左承旨進去崇禮門右承旨進去敦義門左副承旨進去肅靖門同副承旨進去
정조 13년
傳于金履正曰左承旨左副承旨同副承旨許遞前望單子入之待下批牌招察任
정조 13년
承旨前望單子入之李祖源韓晩裕申光履李集斗申思運落點
정조 13년
傳于洪仁浩曰左承旨勢難强令進去許遞前望單子入之待下批牌招察任
정조 13년
李祖源啓曰新除授右承旨申光履時在京畿安山地同副承旨申思運時在忠淸道鎭川地竝斯速乘馹上來事下諭何如傳曰許遞前望單子入之待下批牌招察任
정조 13년
承旨前望單子入之柳焵南鶴聞落點
정조 13년
以承旨房望傳于洪仁浩曰仍
정조 13년
傳于洪仁浩曰今年潦水日字之遲久挽近所無況水上潦漲又過多此所以沿江民戶之尤難支堪城內外民戶之全頹者自有元定恤典而近見京兆別單完多頹少之類區別置之勿論秩今年則不必拘此殘獨小戶之完頹相半以上恤典一體分等題給今聞宣傳官摘奸回奏之言沿江民戶沈在水中不辨頹完者厥數亦甚夥然待水退別遣府郞與部官眼同摘奸形止後當施恤典者依例題給被水處無論大中小戶今年雜役特爲除減事令判尹知悉待竣事後判尹躬往巡察仍詢疾苦登對以奏事亦令知悉
정조 13년
以漢城府民家頹壓別單傳于洪仁浩曰恤典卽爲題給
정조 13년
以全羅監司狀啓禁府都事李勉恒身死事傳于洪仁浩曰聞甚矜惻近例中相考宋斗相鄭宅潤例另施恤典事分付
정조 13년
以宣傳官沈鑏近畿民戶頹圮摘奸別單傳于洪仁浩曰昨有飭敎果已着意顧恤乎今遣宣傳官先審近畿兩邑水沈處別單玆以封下先自別單所在民戶應施處恤典卽爲題給半頹等不在應式者亦爲參酌分等題給形止狀聞此外廣州金浦仁川富平等地先摘奸未及修啓別單之類無論全頹半頹其數夥然別單姑不啓下卿其卽爲嚴飭各該守宰使卽一一探察應施處卽爲題給半頹及殘獨戶水沈處原式外分等題給待快晴形止報來後卿其後錄狀啓廣州等四邑外以此意一體分付道內列邑又待快晴更遣宣傳官考其擧行勤慢竝須知悉
정조 13년
以左議政李性源十二度呈辭傳于柳焵曰不允批答王若曰溫音屢宣冀晉接之有日懇牘又上何巽讓之至斯玆復諄諄而告之毋或望望然去也顧今艱虞多端之際奈此宵旰獨勞之憂大臣之責任不輕政宜終始無替寡昧之倚毗冞篤庶幾情志相孚百度未修期與我而共理六對久曠須待卿而稟裁不料遐心之終堅有此遜辭之連徹惟一時箴規之語寧或知以大過況兼旬調將之餘庶可痊於無妄苟有必可去之義豈曲副之或難實無深自引之端是敦迫之不已於戲前後之批旨悉諭宜勉盡瘁而鞠躬中外之倚望方隆其勿傍觀而袖手須體至意亟斷來章所辭宜不允故玆敎示想宜知悉修撰朴基正製進
정조 13년
李集斗以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 13년
洪仁浩以賑恤廳言啓曰因傳敎禁府都事李勉恒身死恤典米二石太二石木五疋布五疋上下之意敢啓傳曰知道
정조 13년
己酉六月初十日卯時上御重熙堂左副承旨入侍時左副承旨李書九記事官沈奎魯記注官趙慶遠金鳳顯以次進伏訖上命書傳敎曰農務方殷不宜曠官近日潦水民事又關心未下直守令皆令一兩日內辭朝上曰都承旨許遞前望單子入之待下批牌招察任事出榻敎仍命退承史以次退出
정조 13년
己酉六月初十日申時上御重熙堂右副承旨入侍時右副承旨洪仁浩假注書柳師模記注官金鳳顯記事官李相璜以次進伏訖上曰明日祭報府持入賤臣承命出持入命書傳敎曰今日因頹戶摘奸聞之夏山君孫貧不能自存靡室之狀所見矜悶云卽令該府招見其人詳問委折付之度支從厚周給後草記仍命讀祭報府訖命竝出給賤臣承命出傳上曰左承旨入來與否知入差祭承旨何處齋宿乎知入賤臣承命出傳還奏曰左承旨金履正已入來差祭諸承旨俄者申退時謂將更來闕下祗受下敎後仍欲齋宿於闕外公廨云矣命退承史以次退出
정조 13년
行都承旨具㢞坐直左承旨金履正差祭右承旨柳焵差祭左副承旨李集斗差祭右副承旨洪仁浩坐直同副承旨南鶴聞差祭注書沈奎魯奉命出去徐有聞病假注書柳師模奉命出去事變假注書韓錫仁仕直
정조 13년
金履正啓曰來十六日儒生殿講日次矣敢稟傳曰處暑後更稟
정조 13년
以左議政李性源十三度呈辭傳于金履正曰安心調理
정조 13년
傳于洪仁浩曰左承旨入侍
정조 13년
柳焵啓曰吏曹假郞廳來言承旨有闕政事取稟傳曰前望單子入之待下批牌招察任
정조 13년
傳于柳焵曰都承旨聞其病勢勢難行公云許遞前望單子入之待下批牌招察任
정조 13년
柳焵以弘文館言啓曰本館上番連日姑陞入直事甚未安今日政新除授玉堂待下批仍卽牌招以爲入直之地何如傳曰允
정조 13년
洪仁浩啓曰合辭許久闕啓事甚未安今日政新除授臺諫竝待下批牌招未肅拜呈告人員一體牌招何如傳曰允
정조 13년
有政吏批判書李在簡進參判未差參議未差都承旨李祖源進以金文淳爲吏曹參判李祖源爲吏曹參議閔鍾顯爲大司憲閔師宣爲持平崔烜爲獻納鄭東觀爲校理尹光顔爲副校理李義綱爲禮曹參議洪義浩爲兵曹參知羅東善爲中部都事徐洛修爲禁府都事具允德爲監察
정조 13년
兵批判書李文源進參判金思穆入直進參議朴宗岳病參知洪義浩病以李亨元爲都摠管徐有大爲訓鍊都正鄭觀采爲內禁衛將李宗海李漢棟李恒訥爲五衛將宋世徵崔昌禧爲景福將曺漢胤爲慶熙將徐美修爲文兼同知單李應燁訓鍊副正單任聖說副護軍金景濂慶來運副司直洪秀輔金載瓚柳誼邊得讓申應顯李敏采李鼎運申耆孟至大柳匡國李升運副摠管單李亨元
정조 13년
金履正啓曰今日兵批政事中副摠管首望尹尙東方帶臺職而矇然捧入臣不勝惶悚當該政官不察之失不可無警推考何如傳曰允
정조 13년
以京畿監司狀啓日次進上封進時敦義門開閉令兵曹稟旨分付事傳于具㢞曰除標信開閉事回諭
정조 13년
以慶尙監司狀啓猪鹿獐代雉便否詢問列邑皆願仍舊事傳于金履正曰依狀請依前封進事回諭
정조 13년
以漢城府民家頹壓別單傳于具㢞曰恤典卽爲題給
정조 13년
柳焵啓曰未下直守令一兩日內辭朝事命下而河陽縣監洪樂敎安峽縣監黃瑗諫院則旣已署經憲府則除在外外只有大司憲閔鍾顯一人不得備員署經云何以爲之敢稟傳曰在外人員許遞政官待明朝牌招開政待下批牌招署經
정조 13년
承政院左承旨臣金履正右承旨臣柳焵左副承旨臣李集斗右副承旨臣洪仁浩同副承旨臣南鶴聞啓曰四門禜祭今日當爲受香而自昨夕始霽姑無雨意更觀數日設行何如傳曰間日更擧誠有瀆䙝之嫌昨於草記允下之時受香則使之姑待今夕爲之矣今聞此啓辭亦因前例云而更觀稍晩日候令該曹草記稟旨可也
정조 13년
柳焵以禮曹言啓曰政院啓辭批旨內間日更擧誠有瀆䙝之嫌昨於草記允下之時受香則使之姑待今夕爲之矣今聞此啓辭亦因前例云而更觀稍晩日候令該曹草記稟旨可也事命下矣今則雨意頗有開霽之望禜祭姑爲停止之意知委何如傳曰祭物聞已封進云今日仍爲受香行祀之意分付可也
정조 13년
傳于洪仁浩曰傳香承旨馳詣受香所奉審摘奸以來
정조 13년
洪仁浩以賑恤廳言啓曰因漢城府民家頹壓別單四度恤典卽爲題給事命下矣全家頹壓南部字內三十四戶北部字內九戶西部字內一戶合四十四戶各錢二兩完少頹多南部字內二十七戶北部字內九戶西部字內一戶完多頹少中殘獨戶西部字內一戶合三十八戶各布一疋恤典依例分給之意敢啓傳曰知道
정조 13년
金履正以兵曹言啓曰卽接慶熙宮衛將金瑞應牒報則都摠府內枯松一株爲風雨折傷云令該所斫去之意敢啓傳曰知道
정조 13년
金履正以都摠府言啓曰都摠管西淸君煋以司饔院提調本院褒貶坐起事御營廳晝仕出去之意敢啓傳曰知道
정조 13년
李集斗以義禁府言啓曰原春監司李度默狀啓據刑曹粘目內伊川前府使李命勳安峽前縣監金德行等移本府處之事允下矣李命勳今方待命卽爲拿囚金德行時在任所云依例發府羅將拿來何如傳曰允
정조 13년
正言朴宗謙啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟令王府設鞫得情快正王法請金甲島爲奴罪人克觀古今島爲奴罪人克泰更令王府嚴鞫得情快正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請荐棘罪人時偉亟令王府更加嚴鞫究覈得情快正王法新除授獻納崔烜時在京畿果川地請斯速乘馹上來事下諭答院曰不允下諭事依啓
정조 13년
己酉六月十一日卯時上御誠正閣左承旨入侍時左承旨金履正記事官沈奎魯記注官金鳳顯記事官李相璜以次進伏訖上曰都承旨差祭承旨入侍事出榻敎賤臣承命出傳都承旨李祖源右承旨柳焵左副承旨李集斗同副承旨南鶴聞以次進伏上曰齋沐皆淨潔爲之乎履正等曰爲之矣上曰雨欲將霽雨晴後祈晴祭設行規例有無承旨出去後詳知更稟可也命書傳敎曰貶坐當前該曹參議參知未差之代今日政差出吏曹參判參議許遞亦於今日政差出竝待下批牌招察任又命書傳敎曰政官牌招開政仍命退承史以次退出
정조 13년
都承旨未差行左承旨金思穆坐直行右承旨李亨元坐直左副承旨洪仁浩坐右副承旨曺遠振坐同副承旨尹㬦坐注書沈奎魯病徐有聞拿處假注書柳師模仕直李海隣仕事變假注書韓錫仁仕
정조 13년
洪仁浩啓曰合辭方張之時憲府無詣臺之員事甚未安大司憲閔鍾顯卽爲牌招何如傳曰允
정조 13년
以左議政李性源十四度呈辭傳于洪仁浩曰不允批答王若曰渙誥屢宣冀至意之或諒巽牘又上慨遐心之莫回殊非所期無以爲諭念大臣有相須之義顧今日非可去之時民憂國計之茫無津涯政須作楫之手世道朝象之漸就泮渙誰任推車之功尙賴卿彌綸之才以輔我寅協之治端委廊廟庶期弘猷之濟艱調劑酸醎實藉雅望之鎭俗方眷注之不替遽辭遜之冞勤雖以疾病而爲辭可占勿藥之喜矧此憂虞之多故詎緩交修之方正宜休戚之與同莫曰去就之已決顧無必可退之義卿試思之尙有幡然改之時予所望者於戲値玆鼎席之不備益切倚重之思倘念宸扆之獨勞寧忽盡瘁之道不憚多誥更冀回心所辭宜不允故玆敎示想宜知悉副校理尹光顔製進
정조 13년
注書沈奎魯病代以李海隣爲假注書
정조 13년
以假注書望筒傳于洪仁浩曰年少骨勁之人養疴如癃老者實官除拜之後前後仕進不過若干日近來翰注無非殘骨而徐有聞卽其中最甚者堂后如無沈奎魯則注書皆以假官差出乎上注書旣命出病代出去下注書令該府拿囚令月令醫員救療待其差病草記請放仍令供職
정조 13년
洪仁浩啓曰假注書李海隣時無職名令該曹依例付軍職冠帶常仕何如傳曰允
정조 13년
傳于洪仁浩曰聞承宣言貶坐當爲磨勘云承旨不可不備員差祭承旨竝許遞今日政以在京無故人差出待下批牌招察任
정조 13년
有政吏批判書李在簡進參判金文淳在外參議李祖源進同副承旨尹㬦進以金思穆李亨元李敬一洪義浩爲承旨兪漢謨爲執義沈興永爲掌令李顯道李得休爲持平尹㬦爲敦寧都正尹達東爲戶曹佐郞
정조 13년
兵批判書李文源病參判未差參議朴宗岳入直進參知未差左副承旨洪仁浩進副護軍李身晦高益擎副司直金光默申光履金履正柳焵李集斗南鶴聞洪文泳韓晩裕申思運李書九李敬一李勉兢閔師宣姜碩龜副司果徐美修竝單付
정조 13년
傳于洪仁浩曰承旨房仍左副爲推考房
정조 13년
金思穆以弘文館言啓曰副修撰柳文養連呈辭單不爲行公卽爲牌招察任何如傳曰聞有實病許遞上番番次苟艱在外人員竝許遞前望單子入之待下批牌招推移入直可也
정조 13년
玉堂前望單子入之校理金載翼申馥副校理李羲觀副修撰尹行任徐榮輔落點
정조 13년
傳于洪仁浩曰戶房承旨入侍
정조 13년
傳于李亨元曰兵曹堂上前望單子入之
정조 13년
兵曹堂上前望單子入之參判柳誼參知金履正落點
정조 13년
李亨元啓曰兵曹郞廳來言敦化門弘文館兩處水門水勢漲溢當爲開鑰云矣依定式除標信開閉之意敢啓傳曰知道
정조 13년
洪仁浩啓曰守令署經事命下而河陽縣監洪樂敎安峽縣監黃瑗諫院則旣已署經憲府則執義兪漢謨牌不進掌令閔彝顯沈興永持平李顯道俱在外只有持平李得休一人無以備員署經云大司憲閔鍾顯更卽牌招以爲署經之地何如傳曰允
정조 13년
以執義兪漢謨牌不進罷職傳旨傳于洪仁浩曰只推更爲牌招署經
정조 13년
洪仁浩啓曰大司憲閔鍾顯執義兪漢謨再牌不進推考傳旨及罷職傳旨今方捧入而守令署經命下之後如是違牌不卽擧行事甚未安大司憲所當更請牌招而係是一日三牌何以爲之敢稟傳曰許遞與未差之代前望單子入之待下批牌招今日內署經
정조 13년
以執義兪漢謨再牌不進罷職傳旨傳于洪仁浩曰聞有實病許遞
정조 13년
臺諫前望單子入之大司憲具㢞執義李身晦落點
정조 13년
傳于李亨元曰承旨前望單子入之待下批牌招察任
정조 13년
承旨前望單子入之尹㬦曺遠振落點
정조 13년
傳于李亨元曰左承旨入侍
정조 13년
假注書柳師模書啓臣承命馳詣肅靖門廉問摘奸則神位近處別無雜人喧擾之擧故臣率陪隷變服往來以試其禁戢與否則獻官及典祀官使下隷嚴加攔住至諸執事依幕亦皆靜寂無譁神輿奉安近處亦無雜物可以執頉者臣一遭行審後改服詣神輿奉安處詳細奉審則肅靖門上以油遮日一部覆蓋設位前又以一部蓋造祭官排立之所兩傍各設布帳而奉審時適値大雨急注神位遮日庫庫滲漏前設遮日則又是破件雨水瀉下殆遍沾濕故臣招致典設司進排官以下敎內油芚及布帳重疊遮覆毋或有滲濕之意各別分付仍傳下敎於獻官飭令卽速改覆爲先取來油芚一部雨水滲漏處姑爲橫遮仍詣典祀廳奉審祭器則簠簋樽爵俱有滓汚拭之有㾗故臣驚問厥由則典祀官言內以爲俄纔洗滌未及淨乾雖若滓汚又加淋洗自至潔淨云而臣以屢滌務潔之意更加申飭仍奉審祭物則俱爲精潔仍省牲品則肥腯準尺故仍取諸執事進排官擧案又以下敎內辭意傳于祭監監察使之各別親檢毋或喧雜務極精潔矣敢啓傳曰知道油遮日之當初以弊件排設承旨不能申飭改備該官何足責當該奉審承旨推考各門各別申飭遮帳地衣以新件用之祭器亦爲嚴飭精滌之意分付可也
정조 13년
洪仁浩啓曰刑曹判書沈頤之持京外殺獄査案依下敎來待矣傳曰入侍
정조 13년
金思穆啓曰標信去來何等嚴重而卽者入侍史官齎出閤外不傳於宣傳官徑授院吏旋卽入去事未前有誠極駭然替受下吏自本院從重科治而當該史官所當重勘本院請推之外無他可施之罰何以爲之敢稟傳曰拿問重勘
정조 13년
以漢城府民家頹壓別單傳于尹㬦曰恤典卽爲題給
정조 13년
尹㬦以賑恤廳言啓曰依下敎廣州松坡鎭居民金宗夏及本里頭頭人招見詳問則頭頭人等所告內以爲金宗夏家計稍裕素有義氣頃當戊戌歉荒之歲或設粥賑民或捐財救急一洞之民賴以生活自是後至于今年或値民間艱乏之時種種濟活無歲無之前後所費之穀恰過五百餘石本洞居民等感其救濟之惠齊訴營邑非止一再取考文蹟俱有可徵聞其役名則曾經本府把摠而亦出於本官褒奬之義云宗夏本以微賤之人非有希望之心出義救民至於此多極涉嘉尙其在激勸之道宜有褒賞之典而自本廳無他可施之賞令該曹考例稟處何如傳曰允今日政特爲賞加事分付吏曹旣不希賞於朝家又非求譽於洞里而救活之擧年年如是曾所罕聞之事仍令守禦使招見分付廣尹各別奬拔之意一體分付可也
정조 13년
以李命勳囚單子傳于洪仁浩曰考律以草記勘放
정조 13년
尹㬦以弘文館言啓曰本館下番闕直事甚未安修撰朴基正卽爲牌招入直何如傳曰允
정조 13년
李亨元以兵曹言啓曰本曹今日褒貶時臣文源參議臣朴宗岳進參而新除授參判柳誼未肅拜參知金履正差祭參議朴宗岳當爲入直而以臣獨堂上褒貶磨勘曾無前例參判柳誼卽爲牌招以爲入直之地何如傳曰允差祭參知許遞前望單子入之待下批一體牌招竝令先磨勘後謝恩可也
정조 13년
兵曹參知前望單子入之李敬一落點
정조 13년
尹㬦以弘文館言啓曰新除授校理申馥時在慶尙道安東地經筵入番事緊請斯速乘馹上來事下諭傳曰依啓
정조 13년
李亨元以兵曹言啓曰卽接宗廟署入直部將崔光烈手本則宗廟西邊舊墻四間許因雨頹圮云令繕工監爲先以杻把子堅實圍排依例樹柵衛軍二名定送嚴加守直而亦令巡邏營門申飭校卒另加巡察之意分付何如傳曰允
정조 13년
曺遠振以賑恤廳言啓曰因漢城府民家頹壓別單四度恤典卽爲題給事命下矣全家頹壓西部字內十五戶北部字內三戶全家漂失西部字內一戶合十九戶各錢二兩完少頹多西部字內六戶北部字內八戶完多頹少中殘獨戶西部字內十六戶南部字內六戶北部字內三戶東部字內四戶合四十三戶各布一疋完多頹少西部字內十戶南部字內七戶北部字內十三戶中部字內二戶東部字內二十八戶合六十戶各錢一兩又因漢城府牒報宣傳官別單兩度全家頹壓東部字內三戶南部字內六戶合九戶各錢二兩完少頹多南部字內五戶完多頹少中殘獨戶西部字內一戶合六戶各布一疋完多頹少西部字內五戶各錢一兩合錢一百二十一兩布四十九疋恤典依例分給之意敢啓傳曰知道
정조 13년
李亨元以訓鍊都監禁衛營御營廳言啓曰訓鍊都監字內集春門北邊宮墻新築一間許因松木顚壓頹圮處今日爲始三營合力改築之意敢啓傳曰知道
정조 13년
李亨元以禁衛營言啓曰卽接西營入直哨官李海鎭所報則本營字內宗廟西墻舊築四間許因雨頹圮云臣持默馳進頹圮處看審後令繕工監堅實樹柵之意敢啓傳曰待晴卽爲修補事分付該曹可也
정조 13년
洪仁浩以義禁府言啓曰時囚罪人李命勳考律以草記勘放事命下矣時囚罪人李命勳原春監司李度默狀啓內還穀分留法意甚重苟或擅分自有其律而徒循民願不顧國法不待營門許題任自加分還穀雖緣意在爲民事不獲已實是罪著犯禁法不可貸其罪狀令攸司稟處罪取考律文則大典通編倉庫條有曰傾庫分給者勿限年定配折半留庫中半分者限三年徒配其外勿論石數竝奪告身今此李命勳加分穀數旣不及於留庫折半之限當以奪告身律施行而大明律制書有違條有曰凡奉制書有所施行而違者杖一百大典通編杖者代以金贖云矣李命勳杖一百收贖告身盡行追奪放送何如傳曰允如有功議各減一等
정조 13년
洪仁浩以義禁府言啓曰李命勳杖一百收贖告身盡行追奪照律草記批旨內如有功議各減一等事命下矣李命勳祖泓揚武原從功臣寧城君四寸親云功議各減一等杖八十收贖奪告身三等之意敢啓傳曰知道
정조 13년
副校理尹光顔修撰朴基正李晴持平李得休司諫李壽咸正言權儐朴宗謙啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴且以目下揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中岡測之凶言亦有脈絡之相關者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行今又爲煽亂之窩窟而近畿尙置思之及此不覺懍然其不可一刻容貸也決矣請鄭致達妻亟令王府夬正典刑以洩神人之憤
정조 13년
噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者唯國脈之潛圖也四字凶言已是振古所無之大逆而到今眞贜盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後半行刀割擧國臣民腐心之痛切齒之讎尤有倍於前日請物故罪人德相亟施孥籍之典
정조 13년
金宇鎭之彌天罪惡已悉於三司箚啓而苟究其本則其父金尙喆是已蓋尙喆本以庸瑣之品濫據勻軸之任眷遇何如恩造何如而奈其賦性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此宇鎭之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反爲欺罔之習噫嘻痛矣是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世番之嚴嵩賊堅之許積一行刀割姻附賊復陰助聲勢不軌之路已綻懷二之謀難掩今此賊復之輸款卽是尙喆之決案揆以邦憲豈可一刻容貸於覆載之間乎請逆賊尙喆依律處斷八行刀割
정조 13년
持平李得休司諫李壽咸正言權儐朴宗謙啓曰澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理又況會遂之罪惡與澤遂一而二二而一也忍杖不服遽有酌處之命有乖獄體李觀源以啓能之壻兼有師生之義啓能凶慘不道之謀決無不知之理而以蒙騃爲敎遽然酌處有乖獄體請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情
정조 13년
噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕流沮遏代聽之逆皆其部曲則亂本凶圖甚於耉輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之請遲晩後物故罪人啓能亟施孥籍之典
정조 13년
啓能趾海等諸賊窮凶極惡自有天地以來所未有者而限以國法賊能未施孥戮賊趾兄弟猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶請令王府一依古典趾賊等凶種之年未滿者待其稍長卽施邦刑俾絶凶逆易種養禍之患
정조 13년
噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙且得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦澤不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑
정조 13년
噫以國榮亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠惟屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌一行刀割凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典
정조 13년
噫嘻痛矣明謙之凶謀逆節實是亘萬古所無之賊也身爲閫帥三字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰七字刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討夬行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖七字刀割鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孼顧何論於待年與否乎請梟示罪人明謙正刑罪人以謙亟施孥戮之典逆復庶子好石不待年滿亟施處絞之律
정조 13년
噫嘻痛矣從古亂逆何限而豈有如宇鎭者哉渠以凶喆之子藉其氣勢罔念喣濡之恩益肆跳踉擬帥市恩之謀極其陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭八字刀割與同生死之說旣已遲晩顧瞻他日之計明白納招甚至於干涉善復自知當死之供吐實於平問之下其陰慘情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉今此酌處之命已是萬萬乖當而不有臺啓遽下特敎半夜之間勒令押付禁堂承宣俱未與知自有鞫獄以來豈有如許非常之擧乎已輸款之凶逆決不可酌配未盡究之情節尤不容不覈請遲晩罪人宇鎭更令王府卽速拿來仍前設鞫期於得情夬正典刑
정조 13년
噫嘻痛哉今日亂逆苟究其本則顧不在於五月之禍變乎復宇之本半行刀割是以壬寅之前則有榮德焉壬寅之後則有夏瑮焉而畢竟則今年夏秋之喪變出矣噫嘻尙忍言哉擧國臣民之悲冤疑憤愈往愈劇而及承我慈聖諺敎始知兩次喪變果有所以矣慈敎若曰症勢凡百自初怪底此豈非喪禍之源委逆變之頭腦乎在今日所當窮覈者惟在於此一款而若其窮覈之道則亦惟在於逆醫廷楫乳道不可斷而斷之熱劑不宜進而進之則其間情節已極疑怪而滿廷臣僚屢朔嚴討終不得請尙使戴頭於竄配之中此殆天意之有在也噫窮凶之謀至憯之計必有主張指揮於不覩不聞之中者則此豈一廷楫所可獨爲者哉然而端緖之鉤得情節之覈出不得不先自廷楫始請減死定配罪人廷楫亟令王府設鞫嚴問期於得情
정조 13년
持平李得休啓曰妖宦壽賢之締結一種嗜利之凶徒爛熳和通之狀渠旣明白納招則豈可一日容貸於覆載之間乎今此酌處之命雖出好生之德意而三尺至嚴不可島縣爲奴而止請大靜縣爲奴罪人金壽賢依律處斷
정조 13년
爲奴罪人河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請興陽縣爲奴罪人河翼龍亟令王府設鞫得情夬正王法
정조 13년
李魯春之罪可勝誅哉當夏賊居銓之日挺身出氣扶護汲引者卽一尹得孚則一自劇賊逆變之後苟有一分臣死之義者纔說尹得孚三字固當髮豎膽掉深惡痛絶之不暇而噫彼魯春抑何心腸投疏附麗極意營護營護之不足至於奬詡又從以掇拾劇逆之話頭要作化身之左契顯售網打之凶圖究厥旨意萬萬叵測卽其現發之跡已難免黨與之誅則渠之鬼蜮之狀反覆之態猶是薄物細故世道乖亂義理晦塞難言之憂迫在朝夕如此陰謀祕計有非一魯春所自獨辦者也實由於近來隄防漸弛人心陷溺乘機逞凶寔繁其徒慫慂指使必有其人苟欲鋤治其根本打破其窩窟則唯有嚴覈魯春得其眞贜遏絶亂萌之圖而初旣囚之南間旋又移之馬房末乃保放偃息自在閱歷歲月終未窮覈刑法之乖當輿情之憤鬱已無可言而今又酌處遽命安置渠之負犯何等至重關係何等不輕而群請終不允從王章漸就惟輕醜類凶徒無所懲畏將不知幾箇魯春闖出於何地思之及此寧不大可懼哉請還寢李魯春絶島安置之命亟令王府設鞫嚴問期於得情
정조 13년
今番逆獄凶復逆喆爲之機括則到今鉤覈之道惟在於干連兩賊之類而惟彼寧鎭卽是尙喆之子善復之壻則情節之交通陰謀之綢繆不在別人皆出寧鎭之來往則捨此寧鎭更何究覈而移送捕廳之後未卽訊問旋爲酌處獄體疎忽已無可言刑政壞損莫此爲甚請罪人寧鎭亟令王府設鞫嚴問期於得情
정조 13년
時偉本以凶譎之人濟以陰祕之性賣權市勢一門之盤據旣固樂禍貪忮半世之側目亦久年前邦慶八域含生莫不蹈舞而噫彼時偉抑何心腸敢懷凶圖言辭之間顯示不悅稠廣之中揚臂咆哮卽此一款於渠凶逆之斷案而及至宇鎭擬帥之謀出而眞贜綻露無餘矣渠旣躐取淸顯無欲不遂而敢懷無厭之欲締結妖宇之父子圖占戎權其心所在路人亦知究厥情節決不可島置而止請荐棘罪人時偉亟令王府更加嚴鞫究覈得情夬正王法
정조 13년
新除授掌令沈興永時在京畿利川地持平李顯道時在楊州地請竝斯速乘馹上來事下諭
정조 13년
正言權儐啓曰大靜縣爲奴罪人金壽賢以幺麽宦寺交結士夫終爲凶賊之根柢而況其窮凶極惡之語敢欲潛售亂逆之心究厥罪惡萬戮猶輕情節未盡窮覈輿情莫不憤惋請大靜縣爲奴罪人金壽賢更令王府設鞠嚴問依律處斷
정조 13년
爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人河翼龍亟命王府設鞫得情快正王法
정조 13년
罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀古今島爲奴罪人克泰更令王府嚴鞫得情夬正王法
정조 13년
恒烈善海何等凶逆而其兄弟子姪晏然在家無異平人治逆不嚴防患太疎厚謙逆節萬古所無而時謙等以逆謙之同産偃處近郊尙未施當律輿情憂憤去而益甚請恒善支屬亟命散配時謙兄弟竝投絶島以嚴隄防
정조 13년
噫嘻痛矣朴宗集之罪可勝誅哉渠以乙未罷榜中人緣於憑覈之無路尙稽邦憲之亟加而至於擅刪日記漫漶義理其跡至妖其計叵測科事之外不可不一問請巨濟府絶島安置罪人朴宗集亟令王府拿鞫得情施以當律
정조 13년
逆賊尙魯卽是千萬古所未有之劇逆而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典
정조 13년
時偉性本陰譎行又凶悖賊翰之餘論無不主張東馨之悖疏明有指揮賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧握兵之任長惡助勢便一窩主及夫賊宇之輸款而渠之眞贜畢露無餘惟此一款卽是斷案而尤有國人之至今所腐心痛骨者任寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕請荐棘罪人時偉亟令王府更加嚴鞫究覈得情夬正王法
정조 13년
同副承旨洪義浩疏曰伏以臣於騎省入直之中伏奉承宣除命而臣兄臣仁浩方帶左副承旨臣之見職自在當遞伏乞聖明亟命遞改以安私分千萬幸甚
정조 13년
同副承旨洪義浩上疏踏啓字
정조 13년
修撰李晴疏曰伏以臣承重祖父在於京畿坡州地而年今八十有三當此炎敲之時重添泄痢之病症勢危篤專人來報臣得聞此奇衷情煎迫按住不得玆敢忙陳短章徑出禁扃仍尋鄕路伏乞聖慈亟遞臣見帶之職以便救護仍治臣擅離之罪以肅朝綱不勝幸甚省疏具悉爾其勿辭往護
정조 13년
己酉六月十二日卯時上御誠正閣右副承旨與摘奸史官入侍時右副承旨洪仁浩記事官沈奎魯記注官金健修記事官李相璜假注書柳師模兼春秋金鳳顯以次進伏訖上曰四門摘奸史官各各進奏鳳顯曰賤臣先詣奉常寺奉神位陪進興仁之門奉安後奉審則祭物祭器及鋪陳俱爲精潔祭官及諸執事皆無頉撤籩䇺後奉神位還安神輿後回來矣師模健修奎魯等以次進奏如右訖上命退承史以次退出
정조 13년
己酉六月十二日辰時上御重熙堂戶房承旨入侍時戶房承旨洪仁浩假注書柳師模編修官曺亨壽記事官李相璜以次進伏訖上曰各門差祭承旨各在門內耶各在其下耶仁浩曰各於門下近處淸齋矣上曰肅靖門獻官亦在近處耶仁浩曰齋所則近門而神位奉安處則在門上故稍間矣上曰肅靖門本無門樓神位奉安處雖設油遮日不無滲濕之慮廳注書入侍退後卽爲馳往奉審仍令獻官分付典設司重設遮帳毋或有滲漏之患祭官排立處亦設遮帳毋至沾濕失儀之弊或於神位近處有喧雜猥䙝之事一一摘奸仍以嚴加察飭之意分付監察處以來從所見書啓可也賤臣承命上曰前望書入所以從便省弊也古例或以一紙列書數三官職望筒而不必以一紙只書一望矣今則一望聯書不但一紙而已旣點之後輒又改書以入此旣非從便省弊之道又或於書入之際銓家任加存拔烏在其前望入之之意也今後則凡前望書入者各書一通旣入受點之後每以某日落點付標懸錄後次仍以其望入之毋使番番改書則似甚便好矣以此意承旨言于吏判可也命退承史以次退出
정조 13년
己酉六月十二日申時上御重熙堂左承旨入侍時左承旨金思穆假注書李海隣記注官金健修記事官李相璜以次進伏訖上命書傳敎曰以實病上疏到院都承旨許遞前望單子入之待下批牌招察任命退承史以次退出
정조 13년
都承旨未差行左承旨徐鼎修坐行右承旨李亨元坐左副承旨洪仁浩坐直右副承旨曺遠振坐同副承旨尹㬦坐直注書沈奎魯病徐有聞拿處假注書柳師模仕李海隣仕直事變假注書韓錫仁仕
정조 13년
傳于李亨元曰次對久未爲之再明日次對今日來會
정조 13년
李亨元啓曰今日次對兩司長官當爲進參大司憲具㢞大司諫尹尙東竝卽牌招何如傳曰允
정조 13년
傳于洪仁浩曰大臣備局堂上引見
정조 13년
以左議政李性源十五度呈辭傳于尹㬦曰不允批答王若曰日下屢百言渙綸謂卿志之可挽朝上十五度巽牘慨予誠之未孚須體敷心之辭亟斷奉身之請民國之訏謨有賴政急輔相之殷須廟堂之協贊無人寧容老成之許退艱虞溢目方丙枕之靡安經濟關心況台席之久曠雖政令咸熙之日大官固自不輕在宵旰獨勞之辰重任豈可遽釋胡因愼節之無妄有此辭巽之大過朝象邦猷非但可憂者一雅望隆眷矧無宜去之三我不捨卿卿忍棄我休戚與共顧卿心自異他人機務多瘝而予望必待賢輔言實由中禮非假外於戲莫曰疾病古人盡鞠躬之忠論以行藏大臣無潔身之義所辭宜不允故玆敎示想宜知悉待敎金祖淳製進
정조 13년
尹㬦啓曰吏曹假郞廳來言承旨有闕政事取稟傳曰貶坐後當日爲之番次苟簡違牌玉堂許遞今日政差出昨日在外玉堂許遞時現告不爲書入申馥以在外蒙遞又以前單受點政院事極爲駭然當該承旨從重推考
정조 13년
尹㬦以弘文館言啓曰本館下番闕直事甚未安今日政新除授玉堂待下批仍卽牌招以爲推移入直之地何如傳曰允
정조 13년
有政吏批判書李在簡進參判金文淳在外參議李祖源進同副承旨尹㬦進以魚錫定爲都承旨宋銓爲司諫李遇濟爲校理成種仁爲修撰宋翼孝爲副校理朴奎淳韓光植爲副修撰金思穆爲右尹邊得讓爲同義禁金履恭爲康陵參奉尹光錫爲西部都事
정조 13년
兵批判書李文源病參判柳誼病參議朴宗岳病參知李敬一入直進行右承旨李亨元進副護軍兪漢謨副司直閔鍾顯洪義浩金履正李埦金載翼李龜雲李羲觀李祉永副司果朴基正尹行任徐榮輔柳文養徐邁修竝單付
정조 13년
尹㬦啓曰新除授修撰成種仁時在京畿高陽地經筵入番事緊斯速乘馹上來事下諭何如傳曰允近來在外玉堂有除輒皆過限此亦紀綱所在此後又復若此當比本律加等重勘以懲怠慢之習以此嚴飭
정조 13년
尹㬦啓曰副校理宋翼孝副修撰朴奎淳韓光植牌不進罷職傳旨今方捧入而校理申馥修撰李晴成種仁在外校理李遇濟陳疏入啓副校理尹光顔差祭玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰差祭及受由在外違牌人竝許遞前望單子入之待下批與疏批已下玉堂牌招推移入直
정조 13년
玉堂前望單子入之副校理李敬五李埦修撰沈興永副修撰李魯述李羲觀落點
정조 13년
洪仁浩啓曰新除授副校理李敬五方在罷散中何以爲之敢稟傳曰敍用
정조 13년
李亨元以都摠府言啓曰今日入直內三廳武兼禁軍及軍兵等當爲中日習射而禜祭相値不得爲之之意敢啓傳曰祀典各有等品齋令亦有界限以朝家爲民之心久澇有傷稼之慮雖於將事之夕齋誠潔居至於各司擧行但當遵守舊例而已不稱齋戒忽請頉稟何也各司貶會法曹開坐及兵曹之取才試射皆如例擧行獨於中日措辭草記果何意義設或有頉稟謬例此不過禜祭之時多値下雨故耳今朝頗有霽意以此以彼難免昧然此草記還給當該堂上罷職捧納承旨推考可也
정조 13년
傳于李亨元曰摠管前望單子入之待下批牌招察任
정조 13년
副摠管前望單子入之金思穆任嵂落點
정조 13년
洪仁浩啓曰新除授副摠管金思穆時無職名令該曹口傳付軍職何如傳曰允
정조 13년
備忘記平安兵使李明運下直長弓一張長箭一部片箭一部筒兒一箇賜給
정조 13년
傳于曺遠振曰右副承旨入侍
정조 13년
都承旨前望單子入之蔡弘履落點
정조 13년
尹㬦以宗簿寺提調意啓曰觀此江華留守尹承烈狀啓則璿源閣營建在於二去庚子材木不但朽傷全體亦爲傾仄故前前留守臣趙鼎鎭因雨漏修改竝爲狀聞今番又因宗簿郞廳申宅權下來開閤奉審則其所傾仄尤有甚於年前正間北邊椽木三箇亦爲腐傷不無墜下之慮及時改建恐不可已稍待雨潦開霽改建一款令該廳稟旨擧行云矣今此本寺直長臣申宅權所報內果與狀辭少無異同莫重璿閣全體傾仄極爲驚慮待雨潦快霽發遣本寺郞廳以爲改建之地何如傳曰允
정조 13년
李亨元以兵曹言啓曰宣薦內禁衛取才時三技以上入格人及一技以上入格單子合二度書入之意敢啓傳曰知道
정조 13년
徐鼎修以賑恤廳言啓曰因漢城府民家頹壓別單恤典卽爲題給事命下矣全家頹壓西部字內二十二戶東部字內三戶南部字內二戶合二十七戶各錢二兩完少頹多西部字內二十三戶東部字內四戶南部字內八戶完多頹少中殘獨戶西部字內七戶東部字內十一戶合五十三戶各布一疋完多頹少西部字內六戶東部字內四戶南部字內四戶合十四戶各錢一兩又因漢城府牒報完多頹少中殘獨戶北部字內十戶中部字內一戶合十一戶各布一疋完多頹少北部字內十一戶中部字內二戶合十三戶各錢一兩合錢八十一兩布一同十四疋恤典依例分給之意敢啓傳曰知道
정조 13년
行副司直魚錫定疏曰伏以臣暑濕爲祟浹旬患痢近雖向減尙有餘苦而忽自三昨衂血瀉下雜試藥餌乍止旋出三日所失殆過數椀眩暈交作澌苶不振伏枕呻囈之際卽接吏曹差貼以臣塡太廟望祭享官顧此症形俱屬汚穢潔身致齋旣無其望而假使嚴畏義分强疾駿奔若於蕆祼之時諸症復劇則其爲不敬尤當如何敢將疾痛之呼仰瀆崇嚴之聽伏乞聖明俯垂諒察亟賜變通俾免公私狼狽焉臣無任兢惶祈懇之至謹昧死以聞答曰省疏具悉本職已許遞矣
정조 13년
校理李遇濟疏曰伏以臣以才則百無似也以職則萬不近也只緣怵畏義分未遂逡巡之志感激恩造輒效叩謝之忱前後登對絲毫莫裨出入論思瘡疣畢露居常愧懼若隕淵谷迺者除旨復降召牌踵臨且値空館宜卽竭蹶而第臣素患腹暑之疾加以關格之症上吐下泄度數無計食飮全却轉側須人時日之內供職無望不避瀆撓之誅敢陳疾痛之呼伏願聖慈特垂體諒亟遞臣職以安微分仍治臣罪以肅朝綱不勝幸甚抑臣有區區至切之懇臣之老母今年七十有一矣家世貧窶飽經艱苦素來胸腹之祟仍成膏肓之病不撤床褥積有年所臣計拙營産誠愧負米使篤老偏母不免饑寒抱此貞疾長在凜綴罪大不孝至恨在心臣於頃年幸蒙自天之渥獲致專城之養宿症賴以稍減衰喘賴以支保聖恩如天闔門感祝粉骨糜身何以報答噫臣之解紱歲纔三周矣豈敢復有希望仰瀆崇嚴而近日以來臣母病情轉益沈苦少失將攝輒致層加家力漸窮調養無路藥餌之補初非可論菽水之供每患難繼就養之餘日無多而反哺之子職未效臣情到此吁亦慼矣臣若徒懷嚴畏不一仰暴於孝理之下則他日雖欲爲此陳懇其可得乎犬馬微誠非敢有出外之願烏鳥至情自不禁由中之懇玆不得不瀝血呼籲伏乞天地父母俯垂矜憐特命選部畀臣一小邑俾得以調護臨年之病親獲遂報暉之至願焉臣無任屛營祈懇之至謹昧死以聞省疏具悉依施爾其勿辭察職
정조 13년
己酉六月十三日卯時上御誠正閣右副承旨入侍時右副承旨曺遠振假注書李海隣記注官金鳳顯記事官李相璜以次進伏訖上命書傳敎曰承旨前望單子入之待下批牌招察任又命書傳敎曰承旨房望仍命退承史以次退出
정조 13년
己酉六月十三日巳時上御重熙堂左承旨入侍時左承旨徐鼎修假注書李海隣記注官金鳳顯記事官金祖淳以次進伏訖上命書傳敎曰日前書出傳敎而姑令置之追聞法文不但應在勿問之科該道臣若知分留法意之至嚴則雖新到之人有犯勿撓可也今以自首之臨瓜兩倅越法請勘若此則道內果無冒禁之守令乎欲令備郞抽栍摘奸一二邑以考虛實該道伯推考摘奸發送前須卽首實狀聞事令廟堂嚴飭分付命退承史以次退出
정조 13년
己酉六月十三日未時上御重熙堂左副承旨入侍時左副承旨洪仁浩假注書李海隣記注官金健修記事官李相璜以次進伏訖上命書傳敎曰出肅之後忽又稱病出去向來事與李祖承事件雖同段落各異前此屢示區別則今於飭敎之下如是逡巡極爲駭然右承旨李亨元爲先從重推考仍卽牌招入直依昨日下敎違牌勿捧傳旨命退承史以次退出
정조 13년
己酉六月十三日酉時上御誠正閣左副承旨同副承旨入侍時左副承旨洪仁浩同副承旨尹㬦假注書李海隣記注官金鳳顯記事官李相璜以次進伏訖上命仁浩書傳敎曰近見諸道守令到任狀啓今年潦水過限赴任固無怪矣往往有太遲滯處潦水前亦如此無難措辭登聞令該曹申飭諸道又命書傳敎曰時囚罪人曺亨壽以兼史誤傳之罪誠不輕遐方人何足責從重勘律以公罪照放事分付命退承史以次退出
정조 13년
行都承旨蔡弘履坐行左承旨徐鼎修坐直行右承旨李亨元坐左副承旨洪仁浩坐右副承旨曺遠振坐直同副承旨尹㬦坐注書沈奎魯病徐有聞拿處假注書柳師模仕李海隣仕直事變假注書申星模仕
정조 13년
洪仁浩啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允
정조 13년
洪仁浩啓曰大司憲具㢞持平李得休牌不進執義李身晦掌令閔彝顯持平李顯道在外掌令一員未差監察茶時之意敢啓傳曰知道
정조 13년
傳于李亨元曰傳香承旨馳詣宗廟景慕宮奉審摘奸以來
정조 13년
以左議政李性源十六度呈辭傳于曺遠振曰不允批答王若曰纔諭屢度溫批謂卿心回今復荐上懇辭愧予誠淺卿雖有此請急之不一予則其奈難許者有三念今枚卜之初謂卿有綜理微密之譽當今泮渙之日賴卿爲調劑酸醎之功惟其得之心者愷悌安詳所以措諸事而謹畏恬約況大任纔逾十數月而素蘊未攄一二分試以玆數事而言之不可遽一日而去矣若濟川作楫難容副手之暫閑而長路推車況値首席之久曠時雨化爲霖潦方多痒稼之憂朝象迄無津涯未有奠枕之望使其君獨勞於上宜大臣不安于中於戲君臣貴相知心何可彌文之徒事疢疴自當勿藥宜思來章之亟收須回若浼之心勉副如渴之意所辭宜不允故玆敎示想宜知悉知製敎李東穆製進
정조 13년
李亨元啓曰事變假注書韓錫仁身病猝重勢難察任今姑改差何如傳曰允
정조 13년
韓錫仁改差代以申星模爲事變假注書
정조 13년
尹㬦啓曰新除授弘文館副校理李琬時在慶尙道安東地修撰沈興永時在京畿利川地副修撰李魯述時在砥平地經筵入番事緊竝斯速乘馹上來事下諭何如傳曰允
정조 13년
以校理李遇濟副校理李敬五牌不進罷職傳旨傳于尹㬦曰只推
정조 13년
以副修撰李羲觀牌不進罷職傳旨傳于尹㬦曰只推
정조 13년
尹㬦啓曰玉堂上下番俱空已至經宿事甚未安校理李遇濟副校理李敬五副修撰李羲觀旣有只推之命竝卽牌招以爲推移入直之地何如傳曰允
정조 13년
以校理李遇濟副校理李敬五牌不進罷傳旨傳于曺遠振曰只推
정조 13년
以漢城府民家頹壓別單傳于徐鼎修曰恤典卽爲題給
정조 13년
以次知中官趙命和拿處傳旨傳于洪仁浩曰令內侍府嚴處
정조 13년
傳于徐鼎修曰坐直承旨入侍
정조 13년
洪仁浩以兵曹言啓曰新除授五衛將李漢棟李恒訥李宗海俱以在外未上來宿衛輪番之任不可久曠竝改差何如傳曰允
정조 13년
李亨元以兵曹言啓曰集春門北邊宮墻頹圮兩處今已畢築把守軍兵本處還入直之意分付何如傳曰允
정조 13년
洪仁浩以都摠府言啓曰副摠管金思穆以漢城府右尹本府坐起晝仕出去之意敢啓傳曰知道
정조 13년
徐鼎修以賑恤廳言啓曰因漢城府民家頹壓別單恤典卽爲題給事命下矣全家頹壓西部字內六十八戶南部字內一戶東部字內二戶合七十一戶各錢二兩完少頹多西部字內二十三戶南部字內二戶東部字內四戶完多頹少中殘獨戶西部字內十八戶東部字內一戶合四十八戶各布一疋完多頹少西部字內十三戶中部字內二戶南部字內三戶東部字內一戶合十九戶各錢一兩合錢一百六十一兩布四十八疋恤典依例分給之意敢啓傳曰知道
정조 13년
李亨元以訓鍊都監禁衛營御營廳言啓曰集春門北邊宮墻頹圮兩處今已畢築把守軍兵本處還入直事自兵曹草記矣把守廣智營軍二十名還入直所出番軍八名將校二人解送之意敢啓傳曰知道
정조 13년
洪仁浩以義禁府言啓曰時囚罪人曺亨壽從重勘律以公罪照放事命下矣曺亨壽傳旨內標信去來何等嚴重而齎出閤外不傳於宣傳官徑授院吏旋卽入去事未前有誠極駭然拿問重勘罪取考律文則大明律制書有違條有曰凡奉制書有所施行而違者杖一百云矣曺亨壽杖一百以公罪收贖放送何如傳曰允